FSMART เล็งอัพเป้ารายได้ปีนี้โตมากกว่า 20%
FSMART เล็งเพิ่มเป้ารายได้ปีนี้โตมากกว่า 20% หลังติดตั้งตู้"บุญเติม"ทะลุแสนเครื่องไปแล้ว
12 พ.ค. 2560

นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า บริษัทอยู่ระหว่างพิจารณาปรับเป้ารายได้ปีนี้เติบโตมากกว่า 20% จากเดิมที่ตั้งเป้าเติบโต 20% หรือมีรายได้มากกว่า 3.2 พันล้านบาท จากเดิมที่คาดว่ามีรายได้ในปีนี้อยู่ที่ 3 พันล้านบาท หลังจากบริษัทสามารถขยายตู้เติมเงินบุญเติมได้ต่อเนื่องและรวดเร็ว ซึ่งได้ปรับเป้าหมายการขยายตู้เติมเงินไปแล้วเป็น 122,000 ตู้ในสิ้นปีนี้ จากเป้าเดิมที่ 120,000 ตู้ โดยในไตรมาส 1/60 มีจำนวนตู้เติมเงินบุญเติมรวมทั้งสิ้น 100,022 ตู้
โดยมีจำนวนตู้ใหม่ที่เพิ่มในไตรมาส 1/60 จำนวน 7,900-8,000 ตู้ จากเป้าหมายขยายตู้บุญเติมที่เป็นตู้ใหม่จำนวน 30,000 ตู้ ซึ่งบริษัทวางแผนขยายตู้เติมเงินบุญเติมในช่วงครึ่งปีหลังอีก 15,000 ตู้
ขณะเดียวกันบริษัทได้ปรับมูลค่ายอดเติมเงินในปีนี้เป็น 32,000 บาท/ตู้/เดือน จากเดิมที่ตั้งไว้ 30,000 บาท/ตู้/เดือน ซึ่งบริษัทจะพิจารณาปรับมูลค่ายอดเติมเงินในไตรมาส 2/60 ก่อนที่จะพิจารณาปรับเป้าหมายรายได้ในปีนี้ โดยปัจจุบันมีมูลค่ายอดเติมเงินผ่านตู้บุญเติมอยู่ที่ 34,000 บาท/ตู้/เดือน อีกทั้งบริษัทคาดว่าแนวโน้มผลการดำเนินงานไตรมาส 2/60 จะเติบโตขึ้นจากไตรมาสก่อนหน้าและช่วงเดียวกันของปีก่อน ซึ่งบริษัทคาดว่าผลการดำเนินงานจะสถิติสูงสุดต่อเนื่องในทุกไตรมาส
สำหรับในช่วงไตรมาส 3/60 บริษัทจะเปิดให้บริการโอนเงินผ่านธนาคารเพิ่มขึ้นอีก 1 แห่ง คือ ธนาคารไทยพาณิชย์ (SCB) ซึ่งอยู่ระหว่างการขออนุมัติจากธนาคารแห่งประเทศไทย (ธปท.) หลังจากก่อนหน้านี้บริษัทได้ให้บริการโอนเงินผ่านธนาคารกรุงไทย (KTB) และธนาคารกสิกรไทย (KBANK) โดยมีธุรกรรมการโอนเงินประมาณ 12,000 รายการ/วัน โดยปัจจุบันบริษัทมีสัดส่วนรายได้จากการเติมเงิน 88% และสัดส่วนรายได้จากการโอนเงินผ่านธนาคาร 7% ส่วนที่เหลือคือการชำระบิลและธุรกิจอื่นๆ
นอกจากนี้บริษัทจะใช้งบลงทุน 1 พันล้านบาทในปี 60 เพื่อขยายตู้และขยายธุรกิจทั่วไป ซึ่งปัจจุบันใช้ไปแล้ว 25%  โดยแหล่งเงินทุนมาจากการกู้ทั้งหมด ซึ่งปัจจุบันบริษัทมีอัตราส่วนหนี้สินต่อทุน (D/E) อยู่ที่ 2.0 เท่า และบริษัทมีนโยบายควบคุม D/E ไว้ให้ไม่เกิน 2.5 เท่า
 